# ABPM Holter 24H ose Holteri i Tensionit

Holteri i tensionit është një aparat i përshtatur për monitorimin e tensionit arterial kryesisht gjatë 24 ose 48 orëve. Në disa raste tensioni mund të monitorohet edhe më gjatë, nëse mjeku kardiolog e gjykon të arsyeshme.

Aparati përbëhet nga një manshetë, e ngjashme me ato të aparateve të zakonshme të tensionit që lidhet me një matës të programuar. Ky matës regjistron vlerat e tensionit arterial sipas programimit të caktuar nga mjeku kardiolog. Përpunimi i të dhënave nga aparati kryhet nëpërmjet programit kompjuterik dhe njohurive të mjekut kardiolog të specializuar. Zakonisht gjatë ditës matjet programohen çdo 15-30 minuta, kurse natën çdo 30-60 minuta.

Kjo ndodh për t’i dhënë mundësi pacientit të bëjë një gjumë të rehatshëm dhe njëkohësisht të mund të regjistrohen vlerat e tensionit jashtë stresit.

Mbi 50% e popullsisë në moshë mesatare vuan nga HTA esencial idiopatik. Duke ditur rëndësinë e kësaj sëmundjeje për dëmtimet në zemër dhe komplikacionet në organe të tjera, monitorimi i tensionit arterial, me anë të holterit të tensionit, është thelbësor.

Me anë të këtij ekzaminimi mjeku kardiolog kërkon:

- Të vëzhgojë vlerat e tensionit gjatë 24/48 orëve, në mënyrë që të përqendrojë mjekimin aty ku duhet.
- Të vëzhgojë efektin e medikamenteve të tensionit:
  - Gjatë ditës.
  - Gjatë punës normale.
  - Në kulmin e stresit të punës.
  - Në orët e qetësisë.
  - Gjatë aktivitetit fizik.
- Të vëzhgojë vlerat e tensionit kur ndërrohet mjekimi, kur rritet doza e tij, dhe/ose kur shtohet një mjekim i ri.
- Të vëzhgojë vlerat e tensionit kur ato nuk janë të qëndrueshme dhe kur ka luhatje të shumta.
- Të vëzhgojë vlerat e tensionit kur pacienti ka një sëmundje tjetër shoqëruese e cila trajtohet me medikamente që mund të ndikojnë në vlerat e tensionit.

Monitorimi i tensionit është shumë i nevojshëm edhe te pacientët që mjekohen me medikamente të cilat hollojnë gjakun si: aspirina, xarelto, warfarina etj. Arsyeja kryesore është sepse këta pacientë janë më të predispozuar për të kaluar aksidente cerebrovaskulare (të trurit).

Gjatë mbajtjes së holterit të tensionit pacienti duhet të kryejë aktivitetin normal ditor, por duke qenë i vëmendshëm për të mos dëmtuar aparatin dhe për të mos hequr ose shkëputur manshetën. Gjatë momenteve që aparati kryen matjet pacienti duhet:

- Të mbajë krahun të shtrirë dhe mundësisht në nivel me zemrën.
- Të mbajë shënim aktivitetin ditor gjatë periudhës së matjeve.

Holteri i tensionit mund të vendoset më shumë se një herë te disa pacientë.

- Te pacientët që vuajnë nga HTA dhe nuk kanë marrë ndonjëherë mjekim, holteri i tensionit vendoset fillimisht për të mësuar vlerat minimale dhe maksimale të tensionit gjatë ditës dhe natës.
- Më pas ai vendoset pasi ka filluar mjekimi për të vëzhguar efektin e medikamenteve, të dhëna nga mjeku kardiolog.



#### Më të klikuarat

- Gastroskopia
- Refluksi Gastroezofageal (GERD)
- Përgatitja për Kolonoskopi
- Kolonoskopia
- Hipertensioni Arterial (HTA)
- Infarkti Akut i Miokardit
- Dieta për Refluksin (GERD)
- Ulçera e Stomakut dhe e Duodenit
- Sëmundjet e Lindura të Zemrës tek Fëmijët

#### Ekzaminimet më të shpeshta

- Gastroskopia
- Vizita Gastro-Hepatologjike
- Ekografi Kardiake TTE
- Kolonoskopia
- Vizita Kardiologjike
- Antigen Fekal për H. Pilori
- EKG Holter 24h
- ABPM Holter 24h
- Provë Ushtrimore
- Ekografi Kardiake TEE

### 5 Këshilla të shpejta për të shmangur peshën e tepër gjatë periudhave festive

1. Ha shpesh dhe në porcione të vogla...

- Lexo më tepër

### Produkte të freskëta apo të ngrira – cilat janë më të shëndetshme?

Kur bëhet fjalë për frutat dhe perimet...

- Lexo më tepër

### Sa sheqer mund të konsumoj gjatë ditës pa vënë në rrezik shëndetin?

Sipas Shoqatës Amerikane të Zemrës ...

- Lexo më tepër

Lexo të gjitha

Politikat e Privatësisë

Copyright ©2025 Klinika Kajo. Designed By Vizional